
Soft-skill kompetenciák fejlesztése az informatikai szakképzésben

Kulcsszavak: informatikaoktatás; oktatási módszerek; munkaerőpiaci elvárások; személyes és szociális készségek; képességfejlesztés
Minden szakmának vannak úgynevezett soft-skill kompetenciái, amelyek a szaktudást kiegészítve hozzájárulnak a sikeres munkavégzéshez. Az elmúlt 20 évben a szakképzés több átalakításon is keresztülment, melyek alkalmával a (munkaerő)piac
szereplői kifejezték igényüket ezeknek a képességeknek a fejlesztésére.
Annak vizsgálatára, hogy ez megvalósult-e és milyen módszerekkel, valamint a munkavégzést megnehezíti-e soft-skillek hiánya, egy empirikus kutatást végeztem a szoftverfejlesztő és -tesztelő szakma képviselőinek körében. A kutatás rámutatott, hogy bár több személyes és szociális képesség is fejlesztésre került az elmúlt 20 évben a képzéseken, az alkalmazott oktatási módszerek nem voltak megfelelőek vagy nem voltak kellő hatékonyságúak a soft-skillek megszerzésére.
Ezeknek a képességeknek a fejlesztésére a hagyományos munkaformák és oktatási módszerek nem alkalmasak, ezért a problémaalapú tanítás (PBL) és a korszerű élményalapú, elektronikus támogatású oktatási módszert ötvözve egy olyan portál
létrehozására teszek javaslatot, mellyel a tanulók figyelme, motivációja fenntartható, s az informatikai eszközök bevonásával az oktatás szórakoztatóvá, változatossá és élménydússá tehető számukra.



